Mpofu stabiel, Farlam-kommissie soek plaasvervangerDali Mpofu Dali Mpofu, prokureur en voormalige uitvoerende hoof van die SAUK, is in ŉ stabiele toestand in die hospitaal nadat hy Donderdag op ‘n strand in Oos-Londen met ‘n skerp voorwerp gesteek en beroof is. Brig. Marinda Mills, ŉ polisiewoordvoerder, het Vrydag gesê ŉ ondersoekbeampte sal vandag Mpofu se verklaring neem omdat hy tot nou toe onder verdowing was. Intussen het die Farlam-kommissie van Ondersoek, wat verlede jaar se Marikana-bloedbad ondersoek, gesê hulle hoop dat verrigtinge, wat volgende week sou hervat, wel sal voortgaan. Tshepo Mahlangu, die kommissie se woordvoerder, het Vrydag gesê hulle is in gesprek met die regspan waarvan Mpofu deel is, wat die mynwerkers verteenwoordig. ŉ Voorstel is gemaak dat iemand tydelik vir Mpofu instaan terwyl hy aansterk. Mahlangu het gesê die kommissie glo nie die aanval hou verband met die ondersoek nie. “Die polisie het dit baie duidelik gemaak dat Mpofu beroof is, ” het hy gesê. Lees ook: ANC veroordeel aanval op Mpofu Dali Mpofu op strand aangeval